**HUSK ÆGTEPAGTEN**

**for at sikre din virksomhed!**

Er du gift og har du ikke oprettet ægtepagt, har du automatisk formuefællesskab i ægteskabet. Dette betyder blandt andet at din virksomhed også indgår i jeres fælles formue, hvis du intet foretager dig. Man skal være opmærksom på, at dette også gælder for virksomhedsejere, der driver virksomhed i selskabsform, f.eks. via et anpartsselskab eller et aktieselskab. Det er desværre en udbredt misforståelse, at værdien af anparterne eller aktierne i henholdsvis et anpartsselskab eller aktieselskab ikke skal deles f.eks. i tilfælde af en skilsmisse. Faktum er, at anparterne / aktierne indgår i skiftet på samme vis som f.eks. en andel af et interessentskab.

I tilfælde af skilsmisse skal formuefællesskabet, og dermed også værdien af din virksomhed, deles imellem ægtefællerne. Dette kan være yderst uheldigt for din virksomhed, idet det ofte er vanskeligt at skaffe de fornødne kontanter til at betale en tidligere ægtefælle med. I værste fald kan skilsmissen betyde, at din virksomhed må ophøre, og du dermed mister din indtægtskilde.

**Lav en ægtepagt!**

For at sikre din virksomhed i tilfælde af skilsmisse er det en god idé at lave en ægtepagt, hvor virksomheden gøres til særeje. En ægtepagt om særeje bør udfærdiges individuelt, således at indholdet og retsvirkningerne af ægtepagten er skræddersyet netop til dit behov. I ægtepagten skal der således tages stilling til blandt andet særejetypen (f.eks. fuldstændigt særeje, skilsmissesæreje eller kombinationssæreje), hvilke aktiver der skal omfattes af særejet samt til, om særejet f.eks. skal aftrappes over tid. Det kræver specialistviden på området for at kunne udfærdige ægtepagten ud fra dine individuelle behov, hvorfor det anbefales at få ægtepagten udarbejdet af en advokat med dette område som speciale.

Også i tilfælde af din eller din ægtefælles død er det vigtigt at have en ægtepagt. En ægtepagt kan i dødstilfælde være en stor hjælp til at få virksomheden ført videre. Samtidig anbefales det, at der tillige oprettes et testamente, hvilket i høj grad kan bidrage til, at virksomheden kan føres videre uanset om du eller din ægtefælle dør.

Ejer du virksomheden sammen med en eller flere partnere, bør du og dine gifte partnere hver især sørge for at oprette ægtepagt. I modsat fald risikerer I, at der skal realiseres midler til en tidligere ægtefælle og dette kan vanskeliggøre den videre drift af virksomheden.

**Hvordan opretter man en ægtepagt?**

En ægtepagt skal oprettes sammen med ægtefællen. Ægtepagten er et juridisk dokument som ægtefællerne begge skal underskrive elektronisk og som skal tinglyses. Det koster 1.660,00 kr. i tinglysningsafgift til Staten at få tinglyst ægtepagten, og advokatomkostningerne i forbindelse med en ægtepagt vil typisk udgøre ca. 4.000,00 kr. incl. moms.

Har du brug for bistand vedrørende oprettelse af en ægtepagt, er du velkommen til at kontakte Advokatfirmaet Bang / Brorsen & Fogtdal.

Har du spørgsmål, er du velkommen til at kontakte Advokatfirmaet Bang, Brorsen & Fogtdal på telefon 88 77 88 77.